મોહમ્મદ રફી જેવો મહાન અવાજ ધરાવતો ગાયક આ ધરતી પર ન બીજો પાક્યો છે ન પાકશે એવી નમ્ર કબૂલાત કરતાં ગાયક મોહમ્મદ અઝીઝ કહે છે, ‘હું ગાતાં રફીસાહેબને સાંભળતાં-સાંભળતાં શીખ્યો છું. રફીસાહેબને સાંભળ્યા છે અને તેમને ગુરુ માન્યા છે. તેમની પાસેથી એક વાત શીખી છે કે કોઈ મોટા સંગીતકાર માટે હોય, કોઈ નાના બજેટની નાનકડી ફિલ્મ હોય કે મોટા બજેટની મલ્ટી-સ્ટારર ફિલ્મ હોય, કોઈ સાવ નવોદિત ઍક્ટર માટે ગાવાનું હોય કે સુપરસ્ટાર માટે ગાવાનું હોય, રફીસાહેબ એટલા જ તલ્લીન થઈને ગાતા. તેમના ગાયનમાં એક પ્રામાણિકતા હતી. તેમણે ક્યારેય ગીતને એની બ્રૅન્ડ-વૅલ્યુ સાથે આંકી નથી અને પોતાના સંગીત પ્રત્યેની એ ઈમાનદારી તેમનાં તમામ ગીતોમાં ઝળકે છે. શ્રોતાઓએ મારા અવાજને રફીસાહેબના અવાજ સાથે સરખાવ્યો એ જ મારા માટે સૌથી મોટો પુરસ્કાર છે. મેં ક્યારેય પ્રયત્નપૂર્વક રફીસાહેબની કૉપી કરવાની કોશિશ કરી નથી. કારણ કે નકલ એ હંમેશાં નકલ જ રહે છે. બેશક એવું બની શકે કે નાનપણથી તેમને સાંભળવાને કારણે અને ગુરુ તરીકે તેમની છબિને સતત મનમાં રાખવાને કારણે ક્યાંક તેમના અવાજની છાંટ સહજ રીતે મારામાં ઊતરી હોય.’